b'\n_START_ARTICLE_\nCivili\xc5\xb3 nereguliarioji gynybos grup\xc4\x97\n_START_PARAGRAPH_\nCivili\xc5\xb3 nereguliarioji gynybos grup\xc4\x97 (angl. Civilian Irregular Defense Group; CIDG)\xc2\xa0\xe2\x80\x93 nereguliariosios kariuomen\xc4\x97s dalinys Piet\xc5\xb3 Vietname, suformuotas i\xc5\xa1 Vietnamo etnini\xc5\xb3 ma\xc5\xbeum\xc5\xb3 atstov\xc5\xb3 pagal JAV vyriausyb\xc4\x97s vykdyt\xc4\x85 Civili\xc5\xb3 nereguliari\xc5\xb3j\xc5\xb3 gynybos grupi\xc5\xb3 program\xc4\x85 (angl. Civilian Irregular Defense Group program).\n_START_SECTION_\nIstorija\n_START_PARAGRAPH_\nCIDG program\xc4\x85 1961\xc2\xa0m. prad\xc5\xbeioje suplanavo C\xc5\xbdV kaip priemon\xc4\x99 prie\xc5\xa1 Vietkongo \xc4\xaftakos plitim\xc4\x85 Piet\xc5\xb3 Vietnamo Centriniuose kalnuose. Programos veikla prad\xc4\x97ta Buon Enao kaime, ma\xc5\xbeos JAV Armijos speciali\xc5\xb3j\xc5\xb3 paj\xc4\x97g\xc5\xb3 (\xc5\xbeali\xc5\xb3j\xc5\xb3 bere\xc4\x8di\xc5\xb3) grup\xc4\x97s atvykdavo \xc4\xaf kaimus ir juose k\xc5\xabr\xc4\x97 Apylinki\xc5\xb3 vystymo centrus (angl. Area Development Centers). Speciali\xc5\xb3j\xc5\xb3 paj\xc4\x97g\xc5\xb3 komandos apmokydavo vietinius gyventojus, orientuodamiesi \xc4\xaf vietin\xc4\x99 gynyb\xc4\x85 ir pilietin\xc4\x99 veikl\xc4\x85. Kaimie\xc4\x8dius dvi savaites treniruodavo ginti kaimus ir apginkluodavo. Formuojamos vietin\xc4\x97s smogiamosios grup\xc4\x97s b\xc5\xabdavo geriau apmokomos ir apginkluojamos, jos buvo skirtos veikti kaip greitojo reagavimo \xc4\xaf Vietkongo atakas paj\xc4\x97gos._NEWLINE_Dauguma CIDG stovykl\xc5\xb3 buvo apgyvendintos \xc5\xa1alies etnini\xc5\xb3 ma\xc5\xbeum\xc5\xb3 (ypa\xc4\x8d degar\xc5\xb3), kurios nem\xc4\x97go vietnamie\xc4\x8di\xc5\xb3 tiek i\xc5\xa1 \xc5\xa0iaur\xc4\x97s, tiek Piet\xc5\xb3 Vietnamo, tod\xc4\x97l greitai \xc4\x97m\xc4\x97 sutarti su amerikie\xc4\x8diais patar\xc4\x97jais._NEWLINE_CIDG programa buvo s\xc4\x97kminga, nes pacifikavus vien\xc4\x85 kaim\xc4\x85, jis tapdavo treniravimo stovykla gretim\xc5\xb3 kaim\xc5\xb3 gyventojams._NEWLINE_1963\xc2\xa0m. kari\xc5\xa1kiai suprato, kad programa vystosi labai s\xc4\x97kmingai. Bet buvo nutarta, kad CIDG daliniai ir specialiosios paj\xc4\x97gos n\xc4\x97ra tinkamai i\xc5\xa1naudojamos, tad buvo \xc4\xafsakyta prad\xc4\x97ti operacij\xc4\x85 \xe2\x80\x9eSwitchback\xe2\x80\x9c, kuri vadovavim\xc4\x85 CIDG programai perdav\xc4\x97 i\xc5\xa1 C\xc5\xbdV rank\xc5\xb3 JAV Karin\xc4\x97s pagalbos Vietnamui vadovybei (angl. Military Assistance Command, Vietnam, MACV). CIDG programa buvo spar\xc4\x8diai ple\xc4\x8diama, tam panaudota visa JAV 5-oji speciali\xc5\xb3j\xc5\xb3 paj\xc4\x97g\xc5\xb3 grup\xc4\x97, perkelta \xc4\xaf Vietnam\xc4\x85. CIDG daliniai nebeu\xc5\xbesi\xc4\x97m\xc4\x97 vien kaim\xc5\xb3 gynyba, bet \xc4\x97m\xc4\x97 dalyvauti ir labiau \xc4\xafprastin\xc4\x97se kariuomen\xc4\x97s operacijose, ypa\xc4\x8d valstyb\xc4\x97s sienos prie\xc5\xbei\xc5\xabroje._NEWLINE_1970\xc2\xa0m. daugelis CIDG grupi\xc5\xb3 buvo performuotos \xc4\xaf Vietnamo reind\xc5\xbeeri\xc5\xb3 dalinius.'